b'\n_START_ARTICLE_\nMets\xc3\xa4sammakko\n_START_SECTION_\nUlkon\xc3\xa4k\xc3\xb6\n_START_PARAGRAPH_\nT\xc3\xa4ysikasvuinen mets\xc3\xa4sammakko on 3,5\xe2\x80\x937,5 senttimetrin pituinen ja painaa keskim\xc3\xa4\xc3\xa4rin 8 grammaa. Sill\xc3\xa4 on yleens\xc3\xa4 ruskehtava mutta joskus harmaan- tai vihre\xc3\xa4ns\xc3\xa4vyinen selk\xc3\xa4 ja kellert\xc3\xa4v\xc3\xa4 tai vihert\xc3\xa4v\xc3\xa4, vaalea vatsa. P\xc3\xa4\xc3\xa4t\xc3\xa4 koristaa tumma kuvio, joka n\xc3\xa4ytt\xc3\xa4\xc3\xa4 hieman rosvon naamiolta ja ulottuu t\xc3\xa4rykalvon yli eturaajan tyveen. Muita tuntomerkkej\xc3\xa4 ovat valkoinen t\xc3\xa4pl\xc3\xa4 yl\xc3\xa4huulessa sek\xc3\xa4 sel\xc3\xa4n molemmilla laidoilla sijaitsevat kellanruskeat kohoumat. Koiras on yleens\xc3\xa4 pienempi kuin naaras ja sen jalkojen alapinta on kirjavampi._NEWLINE_Mets\xc3\xa4sammakon keho voi j\xc3\xa4\xc3\xa4ty\xc3\xa4 osittain talven aikana. J\xc3\xa4\xc3\xa4kiteet syntyv\xc3\xa4t ihon alle luustolihasten v\xc3\xa4liin, ja samanaikaisesti sammakon hengitys, verenkierto ja syd\xc3\xa4n pys\xc3\xa4htyv\xc3\xa4t. Sen elimist\xc3\xb6 tuottaa proteiineja ja glukoosia, jotka est\xc3\xa4v\xc3\xa4t j\xc3\xa4\xc3\xa4t\xc3\xa4 rikkomasta soluja.\n_START_SECTION_\nLevinneisyys\n_START_PARAGRAPH_\nMets\xc3\xa4sammakkoa tavataan vain Pohjois-Amerikan nearktisella alueella. Se on levitt\xc3\xa4ytynyt pohjoisemmaksi kuin mik\xc3\xa4\xc3\xa4n muu pohjoisamerikkalainen sammakkoel\xc3\xa4in tai matelija. Pohjoisessa sen levinneisyysalue ulottuu Yhdysvaltojen koillisosista koko Kanadan halki Alaskaan. Etel\xc3\xa4isimm\xc3\xa4t populaatiot l\xc3\xb6ytyv\xc3\xa4t Pohjois-Georgiasta sek\xc3\xa4 Alabaman keskiyl\xc3\xa4ng\xc3\xb6ilt\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMets\xc3\xa4sammakko on yleinen mets\xc3\xa4el\xc3\xa4in koko levinneisyysalueellaan. Se el\xc3\xa4\xc3\xa4 kes\xc3\xa4ll\xc3\xa4 mets\xc3\xa4n pohjalla, talvella kivien, kantojen ja lehtimaton alla ja kutuaikana mets\xc3\xa4lampareissa. Se on eritt\xc3\xa4in paikkauskollinen ja pysyttelee tavallisesti koko el\xc3\xa4m\xc3\xa4ns\xc3\xa4 noin 100 neli\xc3\xb6metri\xc3\xa4 laajalla alueella.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nMets\xc3\xa4sammakko on kausilis\xc3\xa4\xc3\xa4ntyj\xc3\xa4, jonka soidin alkaa, kun kutulammikot ovat viel\xc3\xa4 j\xc3\xa4\xc3\xa4ss\xc3\xa4, ja jatkuu toukokuun alkupuolelle. Lis\xc3\xa4\xc3\xa4ntymisaikana koiraat etsiv\xc3\xa4t aktiivisesti naaraita ja houkuttelevat niit\xc3\xa4 luokseen voimakkaasti \xc2\xa0kurnuttamalla \xe2\x80\x93 \xc3\xa4\xc3\xa4ni muistuttaa hieman ankan vaakkumista. Koiras ei osaa erottaa naaraita koiraista pelk\xc3\xa4n ulkon\xc3\xa4\xc3\xb6n perusteella, joten sen t\xc3\xa4ytyy nousta toisen sammakon selk\xc3\xa4\xc3\xa4n ja tunnustella, onko sen vatsa t\xc3\xa4ynn\xc3\xa4 munia. Joskus kaksi koirasta voi tapella samasta naaraasta jopa kesken parittelun._NEWLINE_Parittelun j\xc3\xa4lkeen naaras laskee munat pallomaiseksi, 10\xe2\x80\x9313 senttimetri\xc3\xa4 leve\xc3\xa4ksi massaksi kutulammikon syvimp\xc3\xa4\xc3\xa4n kohtaan. Munamassa sis\xc3\xa4lt\xc3\xa4\xc3\xa4 1000\xe2\x80\x933000 munaa ja paksua hyytel\xc3\xb6\xc3\xa4, jonka lev\xc3\xa4t v\xc3\xa4rj\xc3\xa4\xc3\xa4v\xc3\xa4t v\xc3\xa4hitellen vihre\xc3\xa4ksi. Munat siet\xc3\xa4v\xc3\xa4t hyvin matalia l\xc3\xa4mp\xc3\xb6tiloja eiv\xc3\xa4tk\xc3\xa4 kuole vaikka l\xc3\xa4mp\xc3\xb6tila laskisi alle nollan. Niiden kehittymisnopeus riippuu kutulammikon l\xc3\xa4mp\xc3\xb6tilasta ja voi kest\xc3\xa4\xc3\xa4 10 p\xc3\xa4iv\xc3\xa4st\xc3\xa4 yli kuukauteen._NEWLINE_Lopulta munista kuoriutuu l\xc3\xa4hes mustia, 3\xe2\x80\x935 millimetrin mittaisia nuijap\xc3\xa4it\xc3\xa4, joiden muodonmuutos aikuiseksi vie 60\xe2\x80\x93115 p\xc3\xa4iv\xc3\xa4\xc3\xa4. Sukukypsi\xc3\xa4 sammakoista tulee kahden vuoden ik\xc3\xa4isin\xc3\xa4 ja ne el\xc3\xa4v\xc3\xa4t yleens\xc3\xa4 enint\xc3\xa4\xc3\xa4n kolmevuotiaiksi.\n_START_SECTION_\nRavinto\n_START_PARAGRAPH_\nMets\xc3\xa4sammakko k\xc3\xa4ytt\xc3\xa4\xc3\xa4 ravinnokseen hy\xc3\xb6nteisi\xc3\xa4 ja muita selk\xc3\xa4rangattomia, erityisesti h\xc3\xa4m\xc3\xa4h\xc3\xa4kkej\xc3\xa4, kovakuoriaisia, nivelk\xc3\xa4rs\xc3\xa4isi\xc3\xa4, y\xc3\xb6perhosen toukkia sek\xc3\xa4 kuorettomia kotiloita. Sen poikaset sy\xc3\xb6v\xc3\xa4t p\xc3\xa4\xc3\xa4asiassa levi\xc3\xa4.\n_START_SECTION_\nSuojelu ja uhat\n_START_PARAGRAPH_\nVaikka mets\xc3\xa4sammakko on lajina elinvoimainen, sen olemassaoloa uhkaavat paikallisesti maanviljely ja kaupungistuminen. Luonnollisia uhkia ovat k\xc3\xa4\xc3\xa4rmeet ja linnut, muun muassa haikarat._NEWLINE_Muiden sammakkoel\xc3\xa4inten tapaan mets\xc3\xa4sammakko on hyv\xc3\xa4 indikaattorilaji, jonka h\xc3\xa4vi\xc3\xa4minen kertoo ymp\xc3\xa4rist\xc3\xb6n tilan heikkenemisest\xc3\xa4. Omalta osaltaan se auttaa my\xc3\xb6s hillitsem\xc3\xa4\xc3\xa4n hy\xc3\xb6nteispopulaatioiden liiallista kasvua.'